ในการเดินทางไปท่องเที่ยวที่ประเทศญี่ปุ่นในช่วง Tokyo Olympic 2020 สำหรับครอบครัวทั้งหมด 4 คน ค่าใช้จ่ายที่เกี่ยวข้องมีอะไรบ้าง
ในการเดินทางไปท่องเที่ยวที่ประเทศญี่ปุ่นในช่วง Tokyo Olympic 2020 สำหรับครอบครัวทั้งหมด 4 คน ค่าใช้จ่ายที่เกี่ยวข้อง ได้แก่


1. ค่าเดินทางไป-กลับ ระหว่างที่พัก และสนามบินในประเทศ
เนื่องจากเดินทางไปทั้งครอบครัว ดังนั้น การเดินทางด้วยรถยนต์ส่วนตัวสะดวกที่สุด สอดคล้องกับสัมภาระที่มาก ดังนั้น ค่าใช้จ่ายหลักประมาณ 1,320 บาท แบ่งเป็น ค่าน้ำมันในการเดินทาง (500 บาท) ค่าทางด่วน (120 บาท) และ ค่าที่จอดรถ 5 วัน (700 บาท) หากใครเดินทางด้วยวิธีอื่นก็ลองเปลี่ยนตัวเลขกันดูได้


2. ค่าตั๋วเครื่องบิน
เนื่องจากช่วงที่จะเดินทางน่าจะเป็นช่วงที่คนแห่กันไปญี่ปุ่น ดังนั้น ประมาณค่าใช้จ่ายจากตั๋วการบินไทยช่วงกลางเดือนเมษายนปี 2018 (High Season) พบว่า หากเดินทางวันศุกร์ กลับวันอังคาร ตามแผนที่ตั้งใจไว้ค่าตั๋วเครื่องบินจะอยู่ที่ประมาณ 30,950 บาทต่อคน หรือทั้งหมด 123,800 บาท (30,950 x 4) แต่ถ้าเดินทางวันเสาร์ กลับวันพุธ ค่าตั๋วเครื่องบินอยู่ที่ 17,102 บาทต่อคน หรือทั้งหมด 68,410 บาท (17102 x 4) จะเห็นได้ว่า ช่วงวันและเวลาในการเดินทางมีผลกับค่าใช้จ่าย ดังนั้น ในการประมาณการขอใช้ค่าเฉลี่ย ประมาณ 25,000 บาท ต่อคน หรือ ประมาณ 100,000 บาท (25,000 x 4) ซึ่งคิดเป็น 33% ของค่าใช้จ่ายทั้งหมดที่คาดไว้


3. ค่าที่พักในต่างประเทศ
ค่าที่พักในประเทศญี่ปุ่นกรณีพักรวม 4 คน พ่อ แม่ ลูก ใช้ค่าประมาณการ 3,000 เยนต่อคน หรือประมาณ 12,000 เยนต่อคืน ตามแผนพักทั้งหมด 4 คืน ค่าใช้จ่ายเรื่องที่พักจะอยู่ที่ 48,000 เยน (12,000 x 4) หรือประมาณ 16,000 บาท


4. ค่าประกันภัยการเดินทาง
ในการเดินทางไปต่างประเทศทุกครั้ง ควรทำประกันภัยการเดินทาง โดยเน้นความคุ้มครองค่าใช้จ่ายในการรักษาพยาบาลจากอุบัติเหตุ หรือ เจ็บป่วย โดยสามารถสำรวจค่าเบี้ยประกันด้วยการค้นหาใน Google พิมพ์คำว่า Travel Insurance หรือ ประกันการเดินทาง ค่าเบี้ยประกันขึ้นอยู่กับระยะเวลาเดินทางเท่าที่สำรวจ สำหรับความคุ้มครองประมาณ 500,000 – 1,000,000 บาท เบี้ยประกันไม่เกิน 300 บาทต่อคน สรุปค่าใช้จ่ายทั้งหมดประมาณ 1,200 บาท


5. ค่าใช้จ่ายการเดินทางในต่างประเทศ
การเดินทางในประเทศญี่ปุ่น ในกรณีที่ต้องการเดินทางเฉพาะใน Tokyo ลองพิจารณา JR TOKYO Wide Pass เป็นตั๋วเหมา ผู้ใหญ่คนละ 10,000 เยน เด็ก (อายุ 6-11 ปี) คนละ 5,000 เยน โดย Pass นี้ใช้ได้ 3 วัน ในการวางแผนภาพรวม ใช้แบบเหมาค่าใช้จ่ายประมาณ 30,000 เยน หรือ ประมาณ 10,000 บาท การตัดสินใจว่าจะซื้อหรือไม่นั้น ขึ้นอยู่กับแผนการเดินทางอย่างละเอียดในการวางแผนเที่ยว ซึ่งถ้าวางแผนเดินทางเปลี่ยนสถานที่ไม่มาก และไม่มีการเปลี่ยนเมือง แนะนำให้ไปซื้อตั๋วที่สถานีเป็นคราวๆ ไปจะประหยัดกว่า


6. ค่ากินอยู่ในต่างประเทศ
เมื่อกองทัพต้องเดินด้วยท้อง เรื่องอาหารการกิน ถือเป็นประเด็นสำคัญของการเดินทางไปท่องเที่ยวในต่างประเทศ เพราะถ้ากังวลกับค่าใช้จ่ายในการกินแล้วพลาดโอกาสการลิ้มรสอาหารจะเสียดายภายหลัง ราคาค่าอาหารในแต่ละมื้อไม่เกิน 2,000 เยนต่อคนต่อมื้อ (บางมื้อกินหรู บางมื้อกินอาหารในร้านสะดวกซื้อ กินขนม ดื่มกาแฟ และอื่น ๆ เหมารวมกันได้) จำนวนเงินค่าอาหารทั้งหมดประมาณ 2,000 เยน x 3 มื้อ x 5 วัน x 4 คน = 120,000 เยน หรือประมาณ 40,000 บาท สำหรับอาหารในญี่ปุ่นแต่ละมื้อปริมาณอาหารจะมากกว่าไทยประมาณ 2-3 เท่าตัว ดังนั้นสำหรับคนทานน้อยจะทานไม่หมดและน่าเสียดายมาก ในสถานการณ์จริงสามารถสั่งมาทานร่วมกันได้ก็จะประหยัดได้อีก


7. ค่าใช้จ่ายในการเตรียมเสื้อผ้าให้เหมาะกับสภาวะอากาศ
จากการตรวจสอบสภาพอากาศในช่วงเดือนกรกฎาคม ถึงเดือนสิงหาคม พบว่า อุณหภูมิอยู่ในช่วง 22-36 องศาเซลเซียส ซึ่งถือได้ว่าคล้าย ฤดูร้อนในประเทศไทย ดังนั้น เสื้อผ้าที่มีอยู่สามารถนำไปใช้ได้ ไม่ต้องซื้อใหม่เป็นการเฉพาะ จึงไม่ต้องเตรียมเงินสำหรับค่าใช้จ่ายส่วนนี้


8. ค่าเข้าชมสถานที่ต่าง ๆ
เป้าหมายในการเดินทางในกรณีพาเด็ก ๆ ไปอาจไม่ใช่ Tokyo Olympic แต่เป็น Tokyo Disneyland ดังนั้น ผู้ปกครองที่จะพาเด็กไปควรเตรียมค่าใช้จ่ายค่าเข้าไว้ด้วย สำหรับราคาบัตร 1-Day pass ผู้ใหญ่ (อายุ 18 ปีขึ้นไป) 7,400 เยนต่อคน* เด็ก (อายุ 12-17 ปี) 6,400 เยนต่อคน* เด็ก (อายุ 4-11 ปี) 4,800 เยนต่อคน* ดังนั้นประเมินค่าเข้าชมไว้ 25,000 เยน หรือประมาณ 8,500 บาท
*อ้างอิงราคาจาก H.I.S. Travel
นอกจากจะเที่ยว Disneyland แล้ว ยังควรไปชมสถานที่ต่าง ๆ เช่น พิพิธภัณฑ์สัตว์น้ำ สถาบันวิทยาศาสตร์ ดังนั้น เงินที่ต้องเตรียมจะอยู่ที่ประมาณ 17,000 บาท


9. ของฝาก+ซื้อของส่วนตัว
เรื่องสุดท้ายที่ควรคำนึงถึง คือ จะซื้อสินค้าอะไรบ้าง สำหรับผู้หญิงที่มีเป้าหมายเฉพาะในเรื่องเครื่องสำอาง เสื้อผ้า กระเป๋า รองเท้า และผู้ชายที่มีเป้าหมายเป็นอุปกรณ์ไอที กล้อง และอุปกรณ์ราคาแพง ควรประเมินราคาไว้ล่วงหน้า ประเมินไว้ไม่เกิน 50,000 บาท
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน